Duiwelspoort: Laudo is dankbaar om weer te kan skep | Netwerk24
03 September 2020 09:11
Laudo Liebenberg as Rocky.
Hy is dankbaar om weer te kan skep.
"Die dankbaarheid van die kunstenaars en die produksiespan het vir my uitgestaan met die verfilming van Duiwelspoort," vertel Laudo Liebenberg wat die rol van Rocky in Netwerk24 se nuwe blitsreeks vertolk.
Dié reeks is tydens vlak 3 van die inperking verfilm. Die eerste episode kan Maandag 14 September op Netwerk24 gekyk word.
"Die nuwe normaal op stel was vir niemand gemaklik nie, maar dis besonder professioneel benader. Dis 'n baie goeie refleksie op die kunste se reaksie in moeilike tye. Dit is aardig, maar ten minste is daar ywerigheid. Mense is so dankbaar om die spasie te kan deel. Dit was wonderlik om weer teenoor mekaar te kan speel. Op stel raak 'n mens mos maar soos 'n regte familie."
Laudo, bekend as die stem agter die rockgroep aKING en meer onlangs saam in Eet kreef herleef!, hou sy lyf akteur in dié familiedrama. Hy het drama studeer aan die Universiteit Stellenbosch en het voorheen rolle vertolk in onder meer Boland Moorde, Die Byl en Waterfront.
"Dis twee verskillende wêrelde, ek kan nie sonder die een of die ander leef nie. In die dramawêreld vertel jy ander mense se stories, terwyl jy meestal jou eie stories deur musiek vertel."
Oor sy rol as Rocky, vertel Laudo: "Rocky is eg en net homself. Hy is nie verskriklik slim nie, maar hy weet dit nie. Hy pas nie in die wêreld van Duiwelspoort nie, maar daar kom darem 'n punt waar sy morele kompas inskop.
"Die reeks is pragtig geskiet en mooi benader en dit sal beslis mense se aandag hou in hierdie opwindende aanlyn-medium."
Die staat van inperking het Laudo ook tyd gegee om bestek op te neem van die projekte waarby hy betrokke is.
"Baie van die projekte waarby soveel van ons betrokke is, het maar doodgeloop tydens die inperking. Ons moes nuwe maniere kry om te dink oor kuns maak."
Sy raad aan ander kunstenaars wat swaartrek is om eg te wees aan jouself. "Trust your gut. Hy is selde verkeerd. Die belangrikste is om jou integriteit te behou. Gee jouself kans en wees geduldig. Jy sal aan die ander kant uitkom."